khistorydata/jeongjo-sjw-relations huggingface dataset:
정조 7년
安聖彬。以禁衛營言啓曰。烽臺擧火人。論罪草記。烽燧將卒。出付攸司。照法勘斷。參軍等論罪事。巡山之制。朝家未能詳知。更卽具由草記。可也事。批下矣。本營禁松之制。城內則自崇禮門至南別營近處爲一牌。自南別營至南小營近處爲二牌。每牌禁松軍各二名。晝夜巡山。城外則自箭串近處至牛首峴十許里之間。分定四牌。每牌亦定軍各二名。每朔輪番。晝夜禁松。而參軍則每日城內外巡飭。六牌字內烽臺。則雖非本營所管。特以地是字內。故亦定守烽軍二名。與兵曹屬烟臺軍。守直烽臺。亦爲一朔交替。而事關僞烽處待罪將任者。其爲惶恐。宜無間於所管與否。而矧今事出字內。參軍及禁卒等。旣不能禁戢於未發之前。本營守烽軍。亦不能登時捕捉。致有大光照耀之變。以此以彼。俱係臣紀律不嚴之罪。臣則首被當律。參軍以下禁松守烽軍等。如法勘斷。犯者梟示警衆。然後方可爲一分懲後之道。泥首私次。惶恐待罪之意。敢啓。傳曰。知道。卿則朝因大臣請罪。已命越俸。到今更無加勘之事。勿待罪。參軍事。係是定式前。拿問處之。禁松軍等。自卿營。參酌棍治。大抵放火事。一出兵曹及本營。互相請罪。眩於酬應。宜有一番定式。且聞約束事目。烽臺百步內外。各有分掌云。然則晝所不檢之事。夜獨當之。是豈成說乎。自今以往。凡於烽臺近處。僞烽與放火。依事目定界事。在百步內者。只令兵曹句管。烽燧將卒。依例勘罪。判堂亦當難免其責。至於本營。則更勿參涉。如是申明定式之後。所謂守烽軍二名。無意味。永爲除減。又若百步外事。卿營依前當之。更加設標定界。俾無相混之弊。今此處分。在兵曹別無所損。在本營亦或除弊。豈非兩便之方乎。依此知悉擧行。可也。
정조 7년
安聖彬。以義禁府言啓曰。時囚罪人崔宇觀原情公事判付內。考律勘放後。草記事。命下矣。崔宇觀段。全羅監司趙時偉狀啓內。糶糴法意。何等嚴重。而該驛之一自移轉分給以後。不卽捧留於本驛倉庫。一任抛置於外處馬戶。其分其捧。初不檢察。奸細吏卒。互相符同。私自彌縫。終歸反作。其所虛錄各穀。至於一千四百一石零之多。而前後察訪之矇不覺察。虛錄磨勘。極爲可駭。罪取考律文。則續大典倉庫條有曰。虛錄守令。徒三年定配。又五年禁錮。大典推斷條有曰。杖一百以上之罪。告身盡行追奪云矣。崔宇觀。告身盡行追奪。又五年禁錮。洪忠道連山縣平川驛。徒三年定配。而以狀啓內辭意。具罪目。依例發遣府羅將。押送配所。何如。傳曰。災邑編配可悶。以他道更爲磨鍊。如有功議。區別減等。
정조 7년
安聖彬。以賑恤廳言啓曰。禁衛營騎士李天得。石橋近處。得姓名不知四歲男兒。欲爲收養。同營塘報手田萬豊。小公洞街上。得八歲男兒朴於屯。告于南部。自該部。牒呈領付。而姓名不知四歲男兒。李天得處。依願施行。帖文追後成給。而朴於屯。依節目留養之意。敢啓。傳曰。知道。
정조 7년
安聖彬。以賑恤廳言啓曰。安巖洞居良人鄭日才。沙阿里近處。得二歲遺棄男兒。欲爲收養。成均館任掌金重采。泮內川邊。得二七日餘遺棄女兒。而本館典僕李弘林妻金召史。欲爲收養。告于東部。自該部牒呈。故依願施行。帖文追後成給之意。敢啓。傳曰。知道。
정조 7년
安聖彬。以賑恤廳言啓曰。東部牒呈內。守禦廳軍士金旕同所告內。六歲男兒得伊。自願收養矣。於義洞居私婢少娥。以其外孫。願爲推尋。依節目。査問來歷於三切隣後。少娥處。捧侤音出給云矣。敢啓。傳曰。知道。
정조 7년
沈豐之。以刑曹言啓曰。因本曹草記。政院書吏尹得運金宗爀等。依前照律施行事。命下矣。尹得運金宗爀。各決杖九十後。尹得運。原春道洪川縣。金宗爀。黃海道延安府。仍前磨鍊配所。徒二年半。定配押送之意。敢啓。傳曰。災歲編配。在所當念。非不欲分揀。而此輩跳踉。近復益甚。萬一參酌。必當增氣。京畿稍實驛。更定配所以入。可也。
정조 7년
記事官車亨衢書啓。臣敬奉聖諭馳往。傳諭于西部龍山坊東門外契領敦寧府事金熤所住處。則以爲。臣之負罪待誅。逬出鄕村。實出於義分之所不敢已者。而譴何不加。敦諭遽降。惶隕悶蹙。到此益切。危衷所迫。不避猥越。敢以數行哀懇。附奏於史官之回。及伏見下政院傳敎。災歲撓民之憂。貽勞聖念。絲綸諄摯。誨諭截嚴。至有人臣不敢承聞者。臣崩迫罔措。直欲卽地滅死而不能得也。臣旣承此敎。更何敢不體聖上憂勞之至意。自顧私義。須臾留住。以益其放恣無嚴之誅哉。而環顧四境。轉移無路。不得不冒將已出之蹤。更進近城之地。有若忘其負犯。自處以恒人者然。不免爲蔑國法而輕臺言之歸矣。臣罪於是而又加一層。惟冀天日之明。曲垂鑑照。遄降嚴誅。少贖釁戾之萬一。不意溫諭又降。近臣擎傳。包荒之旨。不屑之誨。藹然於十行之內。臣奉讀未半。不覺感極而涕汪汪也。噫。如臣無似。忝在大官之列。自犯欺瞞之科。終陷罔赦之誅。微眚薄過。尙不可倖逭。況以臣之罪。終未蒙以其罪罪之。則非但賤分之所不敢自容。其如邦憲何。國綱何。恩言之下。冞增震越。儻蒙旻覆之天。亟加誅殛之典。使邦憲不墜。賤分少安。則臣之死日生年。實在於此矣。伏地戰兢。不知所達云矣。敢啓。傳曰。知道。
정조 7년
右議政李福源疏曰。伏以。臣於日昨。猥隨諸大臣後。敢將顒祝之輿情。仰請豫建之成命。雖未蒙劃卽準可。而伏奉輔養官先爲啓下之敎。賓僚初設。儀文浸備。縟禮之擧。指日可待。前席相顧。倍切慶忭。迺於千萬匪意。賁然寵命。猥及賤臣。以人視器。太不相襯。隕越惝怳。若無所容。顧自昨年以來。宗社億萬鞏固之基。臣民日夜祈望之誠。惟在我元良輔養之得其方。而岐嶷之姿。如日方升。知思漸開。居養漸異。傅德義保身體之責。冊禮以前。專在是任。則其宜難愼。不比選一能。治一職而止耳。仰稽祖宗朝盛際。率以名碩耆宿。望實俱隆。進可以儀式朝紳。退可以領袖士流者。擧以授之。翕然稱允。克成養正之功。不負命官之義。如臣者。本自常調。全無學術。雖荷天地陶甄之澤。徧塵華貫。至列三事。而譬如土木偶人之衣被錦繡。環顧其中。枵然而已。又自近年來。衰癃日甚。神精消耗。竝與宿昔口耳之得。而茫然失去久矣。鄕塾敎授。尙懼不堪。況敢擬議於莫重輔導之任乎。顧今朝著。雖曰乏人。賢於臣者。不爲不多。誤恩之加。不得其說。或意聖上。歷數群彦。實難其人。姑取官秩之崇。以示遴選之重。而顧臣官秩。元屬不稱。宜去不去。夙宵慙訟。今因不稱之本職。重被非分之新命。則轉輾謬誤。玷辱名器。苟冒之罪。到此益著。此尤臣所以怵然悚恐。汗背騂顔。不知躬之所措者也。噫。愛而欲助。榮而思報者。人之恒情也。以區區延頸之忱。而苟有可以一分裨益於日就之睿質。則何職之敢辭。何事之不效乎。伏況寵之以在心之簡。優之以踰衮之奬。俾之出入䆳嚴之地。瞻望溫文之姿。是在臣爲何等榮耀。惶愧雖切。感激亦深。豈不願竭力殫誠。以求其稱塞明命報答殊知。而其奈才不勝任。自視欿然。上懼職任之曠。下虞譏議之來。雖欲黽勉。有不可强。玆敢冒入文字。據實自列。欲乞聖明。俯垂諒察。亟收臣新授輔養官之任。以重官方。以安賤分。不勝幸甚。答曰。省疏具悉卿懇。授卿是任。要藉德望。長養薰陶之功。予方拱而待之。卿其勉之勉之。且思之。往在己卯年。設置講書僚屬也。卿首膺翊善之選。未知記有乎否。亦豈曰偶爾。卿須安心。勿復推讓。從近肅命。仍傳曰。此批答。遣承旨。傳諭于右議政。
정조 7년
安聖彬啓曰。右議政上疏批答。遣承旨。傳諭事。命下矣。何承旨進去乎。敢稟。傳曰。同副承旨進去。
정조 7년
禁府啓目。粘黃海前兵使李潤慶原情云云。判付問目內辭緣。惶恐遲晩敎味白傍是白臥乎在亦。向前李潤慶亦近萬兩公貨。恣意犯用。旣係贓律。則報債與私用。別無輕重於本犯是白乎乃。其所用處。一向漫漶。終不直陳。究厥情狀。萬萬痛駭。刑推得情。何如。判付啓。誠如渠供。則未可遽斷以入已是如乎。自碧潼遷三和。又自三和遷甕水岡兵。只在一膝頃。而其間所負。至於此多。所謂九千餘兩之債。苟是私事用下。則直當以贓計之。何論入已與否。而渠供中。以八千九百餘兩。皆歸之於公用。或稱碧潼樓堞器械之修繕。或稱三和旗幟弓簳之新備。兩邑舊債。次次充償於由甕陞岡時。以爲漸謀出場之方是如可。旋因徑遞。未之能焉是如爲有則。其矣處。姑無更覈之端。到今先査修補新備數爻之相左與不相左。然後可以決折。此囚乙良。仍爲嚴囚。以待結末爲旀。自本府。枚擧判付辭意。卽爲行會箕伯處。使之一一詳査狀聞後。拈出各項疑端。更良嚴詰取服。期於準律勘斷之地爲良如敎。
정조 7년
禁府啓目。黃海前兵使李得濟李漢泰具明謙等原情云云。傳旨問目內辭緣。一辭漫漶。泛稱遲晩。所當請刑是白乎矣。曾經閫帥。勿爲請刑。旣有先朝受敎。上裁。何如。判付啓。李漢泰具明謙等段。毋論謬例有無及充上與否。均之爲那移之歸是如乎。擅弄公貨。自有常律。後坐起。照法勘處爲旀。李得濟段。近千金勅需。拖至七年。僅始充上。大抵換貿。雖與那移稍異。許久虛錄。任其散給。奚獨伊後兵使不卽督捧之爲罪而已。渠之當初出給。分明是假設金哥尹哥之名。要拖五年六年之計是如乎。胡不懲前毖後。乃至此甚乎。朝家於此。又有莫曉者。換貿一也。李潤慶則過限當朔。便已現發。其矣身則愆期幾歲。莫或誰何。未知緣何委折是喩。卿等職在議讞。必皆明習律令。出意見。論理議處爲良如敎。
정조 7년
刑曹啓目。粘鏡城判官申禹相。鍾城府使崔等緘辭。從重推考。罪各杖八十。竝收贖。竝只公罪。右律以施行。何如。判付啓。竝依允。申禹相乙良。功減一等爲良如敎。
정조 7년
癸卯十一月二十日巳時。上御誠正閣。承旨入侍時。行左承旨徐有防。假注書徐瀅修。記事官李崑秀尹行任。以次進伏訖。上命月三講前例。通一篇講說乎。抑分章討論乎。知入。賤臣出問還奏曰。通一篇講說云矣。上命大司成前望單子入之。賤臣出去持入。有防曰。昨日事。誠是罕有之盛擧。諸生擧皆聳動云矣。上曰。昨日被選者。果皆實才云耶。有防曰。南涑朴孝成。皆是自中有名稱者云矣。上曰。朴孝成誰也。有防曰。臣未知其人。而嚴璹似當知其來歷矣。上命出問嚴璹。以奏。賤臣出問還奏曰。故參判朴㻐之曾孫。而素稱能文之士云矣。上命退。諸臣以次退出。
정조 7년
行都承旨沈豐之坐。行左承旨徐有防坐。行右承旨朴祐源未肅拜。左副承旨沈有鎭坐。右副承旨安聖彬坐直。同副承旨洪秉纘坐直。注書二員未差。假注書徐瀅修仕金孝建仕直。事變假注書沈銖仕。
정조 7년
傳于徐有防曰。右副承旨與輪對官入侍。
정조 7년
傳于沈豐之曰。都承旨與提調入侍。
정조 7년
安聖彬啓曰。同副承旨鄭宇淳。今日不爲仕進。卽爲牌招。何如。傳曰。許遞。前望單子入之。
정조 7년
以京畿監司罪人尹得運等到配形止待邑報狀聞事啓本。傳于沈有鎭曰。法已行矣。放送事。分付。
정조 7년
徐有防。以弘文館言啓曰。本館下番闕直。事甚未安。副修撰李錫夏。由限已過。卽爲牌招入直。何如。傳曰。允。
정조 7년
以副修撰李錫夏牌不進罷職傳旨。傳于安聖彬曰。只推。
정조 7년
洪秉纘。以弘文館言啓曰。下番闕直。事甚未安。副修撰李錫夏。旣有只推之命。卽爲牌招入直。何如。傳曰。允。
정조 7년
安聖彬。以禁衛營言啓曰。依傳敎。放火時當牌禁松軍朴枝盛等二名。不能禁戢之罪。各決棍十五度懲後。本營守烽軍二名。自今永爲除減事。分付兵曹之意。敢啓。傳曰。知道。
정조 7년
沈豐之。以摠戎廳言啓曰。本廳諸將官射講時。柳葉箭連五巡全布人。別單書入之意。敢啓。傳曰。知道。
정조 7년
洪秉纘。以義禁府言啓曰。前部將崔秀崗。出身具遜等。嚴棍取招事。兵曹草記批旨內。還送禁府。考律勘放後。使卽草記事。命下矣。崔秀崗具遜。卽爲拿囚。而當初傳旨內。廟內事體。何等至嚴且重。而崔秀崗段。幺麽守門部將。有此犯科。不但事未前間而已。閑雜人攔入。尙可禁斷。況且潛給冠服。冒着率入。具遜換衣冒入。極爲驚駭。罪及口招公事判付內。崔秀崗不爲直招之狀。萬萬痛駭。具遜所供。全不分明。罪取考律文。則大明律太廟門擅入條有曰。凡擅入太廟門者。杖一百。守衛官故縱者。與犯人同罪。對制上書詐不以實條有曰。對制及奏事上書。詐不以實者。杖一百。徒三年。名例有曰。二罪俱發。以重者論。大典推斷條有曰。犯私罪。杖一百。以上之罪。決杖。告身盡行追奪。先朝受敎內。王府決杖者。代以金贖矣。崔秀崗具遜等。從重論。各杖一百收贖。告身盡行追奪。而崔秀崗。黃海道白川郡金谷驛。徒三年定配。具遜。原春道金化縣生昌驛。徒三年定配。竝以傳旨內辭意。具罪目。依例發遣府羅將。押送于各其配所。何如。傳曰。允。歉荒編配可悶。定配分揀。
정조 7년
沈有鎭。以義禁府言啓曰。崔宇觀告身盡行追奪。又五年禁錮。洪忠道連山縣平川驛徒三年定配。而以全羅監司趙時偉狀啓內辭意。具罪目。依例發遣府羅將押送配所事。草記批旨內。災邑編配可悶。以他道更爲磨鍊。如有功議。區別減等事。命下矣。崔宇觀。無功議云。告身盡行追奪。又五年禁錮。黃海道金川郡金郊驛徒三年定配。何如。傳曰。允。
정조 7년
安聖彬。以刑曹言啓曰。因本曹草記。政院書吏尹得運金宗爀等。以京畿稍實驛。更定配所以入事。命下矣。依傳敎。尹得運。京畿積城縣丹棗驛。金宗爀。漣川縣玉溪驛。更定配所。卽爲押送之意。敢啓。傳曰。以平丘驛竝定配所。押送。可也。
정조 7년
沈有鎭。以右邊捕盜廳言啓曰。因全羅道觀察使移文。黑山島定配逃躱罪人女千愛。自京捉得。出付該營將校處。使之押去之意。敢啓。傳曰。知道。
정조 7년
義禁府照目。吏曹佐郞李集斗矣。判付內。此胡死罪。渠以年少名官。所供惟事玖諱。甘自歸於詐不以實之科。卽此一節。在渠爲罪上添罪兺不喩。且以伊夜事實言之。渠以郞官。擅行堂上之事。主張於排擬之間。參涉於存拔之際。此自有銓格以來所未聞之擧。僭越極矣。踰濫極矣是去乙。又於爰辭。欲吐旋呑。一味粧撰。此而尋常勘罪。無以懲礪他人兺不喩。所謂朴命燮金晦彬二人者。一則別無現露之跡。一則不過語言之過。而渠供中。直以凶孽二字書之。擧措之劻勷。話勢之叫亂。何其不淑之甚也。假使二人者。眞箇是凶孽是隱則口傳之時。初何恣意指揮。口招之日。忽復翻唇閃弄。此無異於加膝墜淵是白如乎。況旀二人者。渠旣勒驅之以凶孽。則渠將爲汲引凶孽之人。人之未瑩。又何至於此極。縱因急於自明。倉卒臆對。告君之辭。不當如是荒雜。以此各別嚴勘。罪從重論。杖一百收贖。告身盡行追奪。徒三年定配。私罪。奉敎判付。依允。
정조 7년
義禁府照目。權知承文院副正字鄭東觀矣。文臣朔試射。皆以在外懸頉。依定式推考。罪笞五十收贖。解見任別敍。私罪。奉敎判付啓。卿相子弟。然且年少。凡係奉公守法之事。義不敢歇後看過是去乙。托以楸行。諉諸院隷。不參於應參之試。事當準所議律勘放。而渠之釋褐未幾。朔射時。無得懸頉委折。無怪其未及聞知。今番段。姑爲付過放送。仍以後勿如是之意。各別嚴飭爲良如敎。
정조 7년
義禁府照目。黃海前兵使李漢泰具明謙矣。無論謬例有無及克上與否。均之爲那移之歸是如乎。擅弄公貨。自有當律。照法勘處。罪各杖一百收贖。告身盡行追奪。流三千里定配。私罪。奉敎依允。功議區別減等爲良如敎。
정조 7년
義禁府照目。熢燧將鄭。矣身爲熢燧將。不能禁斷雜人。烟臺咫尺之地。至有放火之擧。事極駭然。以此照律。罪杖一百收贖。告身盡行追奪。私罪。奉敎依允爲旀。功減一等爲良如敎。
정조 7년
義禁府照目。參禮前察訪安任權矣。還穀糶糴。法意至嚴。而一任吏卒之彌縫。虛錄磨勘之狀。極爲可駭。罪告身盡行追奪。徒三年定配。又五年禁錮。私罪。奉敎依允。
정조 7년
義禁府照目。三陟前營將洪志浩矣。結柴之倍懲。海物之頻督。稱以禁亂雜技。溯徵年久贖錢者。俱係法外兺不喩。嚴問之下。始欲漫漶。末乃自服。究厥所爲。尤極痛駭。罪從重論。杖一百收贖。告身盡行追奪。徒三年定配。私罪。奉敎依允爲旀。功減一等爲良如敎。
정조 7년
義禁府啓目。南道參軍趙義鎭原情云云。傳旨內辭緣。泛稱遲晩。刑推得情。何如。判付啓。百步內事。非渠所知。付過放送爲良如敎。
정조 7년
義禁府啓目。粘黃海前兵使李得濟議處云云。自臣府有難覈出其眞僞。令該道道臣詳査後稟處爲白乎旀。伊後當該掩置之兵使。指名狀聞。拿問處之。何如。判府啓。依回啓。施行爲有矣。萬一道査有泛忽之擧。該道臣難免重究。措辭嚴飭爲旀。其後掩置之兵使。因有罪矣。今欲一一摘發追勘。武將亞將。殆無無故人。如是之際。徒降屑越。今姑勿論。以待結末爲良如敎。
정조 7년
領敦寧金熤疏曰。伏以。皇穹眷佑我邦家。誕錫元良。以永億萬年景命。筵席講豫建之謨。聖念軫早諭之道。冊禮以日是俟。儀文就次漸備。凡厥含生之倫。莫不歡忻相慶。于是時也。聖上之所期望。臣民之所顒祝。亶在於輔其良知。養其德器。俾有薰陶觀感。習與性成之功。是則賓僚之責。而愼簡其人。委畀是任。實今日急先務也。不意昨者新命。謬及於無似賤臣。臣於此惝怳震惕。繼以慙汗。官以輔養名焉。周官保傅之責。以一人而兼之矣。況復蒙養之初。尤異於成德之後。必須讀書莊士。宿學弘儒。朝名焉左右周旋。進止之間。必盡開噵之義。言語色笑之際。亦寓浸灌之誠。乃可以責其成效。其所輔掖睿質。裨補溫文。不專在於文字句讀之間耳。其爲任若是其重。歷數今昔。曷嘗有如臣陋劣冒廁於其間者哉。臣之實狀。已入於聖明之所悉燭。臣不敢覶縷自列。而以臣身而居是任。是豈朝家設官之本意哉。顧今擧國同慶。八域延頸。臣雖至迷。彝性猶存。苟使臣因此恩命。獲近乳抱之前。仰瞻岐嶷之姿。豈非臣大願至幸。而以人視官。循名思義。實不敢憑恃誤恩。冒沒承當。固知寵除之下。瀆擾爲懼。而亦不得歷日泯默。自犯慢傲。略控文字。仰陳衷懇。至於情勢之轉益兢蹙。私義之未敢放倒。有不暇竝溷宸聽。伏願聖明。俯垂鑑諒。亟改臣輔養官之任。使重任無玷。私分粗安。千萬至祝。答曰。省疏具悉卿懇。輔養新命。取卿望實俱備。卿何庸辭遜。卿須勿復過讓。從近肅命。以副予勤企之至意。仍傳曰。此批答。遣承旨。傳諭于領敦寧。
정조 7년
癸卯十一月二十一日辰時。上御誠正閣。禮房承旨入侍時。行左承旨徐有防。假注書徐瀅修。記事官李崑秀尹行任。以次進伏訖。上命刑曹草記催促。賤臣出傳還入。上曰。抄戶今幾垂畢。果無當入而不入。不當入而入者耶。有防曰。各部各洞。各有尊位。詳査精抄。保無濫觴。而但內侍則旣與外朝隔絶。虛實無由探悉。故以此爲慮云矣。上曰。內侍則令內侍府修成冊報京兆。似好矣。有防曰。如此則必無雜亂之弊矣。上曰。承旨筵退後。發牌內侍府官員。以此知委。可也。仍命退。諸臣以次退出。
정조 7년
癸卯十一月二十一日巳時。上御誠正閣。右副承旨與輪對官入侍時。右副承旨洪秉纘。假注書金孝建。記事官李崑秀尹行任。議政府司祿朴師默。司宰監僉正成雲柱。廣興倉副奉事尹最遠。平市署直長李翊永。宗廟署令鄭東敎。以次進伏訖。上命輪對官。以次進前。奏職姓名訖。下詢職掌與所懷。師默曰。臣則別無職掌。亦無所懷矣。雲柱曰。本監主簿與直長則俱有所掌。而臣則別無所管。所懷則無矣。最遠曰。臣之所掌。米麪而已矣。上曰。遺在。爲幾何。最遠曰。米九千九十一石。太四千三百九十一石零矣。上曰。有所懷乎。最遠曰。無所懷矣。翊永曰。臣之職掌。平一市直。司聽民訴而已。所懷無矣。東敎曰。臣則守直太廟。別無所掌。且無所懷矣。上曰。入直之時。豈無所事乎。東敎曰。別無所事矣。上曰。看審殿陛。是汝職也。修潔器井。是汝事也。課講守僕。申飭門軍。豈非入直之官所可修擧。豈曰無事。須於享祀之時。陳設之際。十分惕念。務從精潔。可也。使之先出。命秉纘書傳敎曰。放火。雖與僞烽有異。一犯再犯。犯者接跡。其在懲一礪百之道。旁照僞烽之律。無所不可。放火罪人鄭潤煥。令該曹。參用僞烽律。以一律照勘。而取考受敎及續典中僞烽律條。或以用一律載錄。或以梟示載錄。大凡法例。前後有差異者。必皆從後施行。受敎在於去辛巳。續典成於今甲子。然則該曹之不用甲子續典之文。遠引續典以前之受敎。何也。一律一也。而正刑或梟示之間。不可不指一決定。然後處斷。其委折。卽令該曹。論理草記。命退。承史以次退出。
정조 7년
癸卯十一月二十一日申時。上御元子宮。都承旨與藥房提調入侍時。藥房提調徐有隣。行都承旨沈豐之。假注書徐瀅修。記事官李祖承尹行任。以次進伏訖。上曰。今日移次此處。故召卿等。使與相見矣。有隣曰。比之前日所御之室。湫隘似勝矣。仍進前承候。上曰。今日坐直。誰也。豐之曰。左副承旨安聖彬。右副承旨洪秉纘也。上命坐直承旨竝入侍。賤臣出傳還入。左副承旨安聖彬。右副承旨洪秉纘追入進伏。上命各進前。仰瞻元子。聖彬秉纘。以次仰瞻後。齊聲奏曰。天日之表。克岐克嶷。此實宗社無疆之福。臣等不勝蹈忭之忱也。仍命退。諸臣以次退出。
정조 7년
行都承旨沈豐之坐。行左承旨徐有防坐直。行右承旨朴祐源坐直。左副承旨沈有鎭坐。右副承旨安聖彬坐。同副承旨未差。注書二員未差。假注書徐瀅修仕金孝建仕直。事變假注書沈銖仕。
정조 7년
傳于沈豐之曰。同副承旨與洪忠監司入侍。
정조 7년
傳于朴祐源曰。守令有闕之代。今日政差出。
정조 7년
安聖彬啓曰。合辭方張之時。連日闕啓。事甚未安。今日政。新除授臺諫。竝卽牌招。何如。傳曰。允。
정조 7년
安聖彬。以弘文館言啓曰。本館下番闕直。事甚未安。今日政。新除授玉堂。待下批仍卽牌招。以爲推移入直之地。何如。傳曰。允。
정조 7년
有政。吏批。行判書金鍾秀受由在外。參判趙時俊進。參議金憙進。行右承旨朴祐源進。啓曰。忠州牧使黃州牧使。今當差出。而黃州。營下劇邑。忠州。物衆地大。俱稱難治。不可不各別擇差。同道他道有聲績。已準限未準朔守令竝擬。何如。傳曰。允。以洪彦喆爲執義。李尙度爲持平。趙錫穆爲獻納。許晊爲正言。林道浩爲副校理。李頤祥爲副修撰。柳榮鎭爲敦寧都正。李昌漢爲奉常正。具善啓爲引儀。安𠍱爲掌苑提調。丁文壽爲內資奉事。李在亨爲忠州牧使。金持默爲黃州牧使。折衝金挺麗今加嘉善。祿試射時連三次居首加資事。承傳。再政。啓曰。蔚山府使。今當差出。而本府。以營下劇邑。素稱難治。不可不擇差。同道及他道有聲績。已準限未準朔守令竝擬。何如。傳曰。允。以尹勉遠爲延安府使。吳在文爲蔚山府使。鄭東協爲沃川郡守。
정조 7년
三政。以洪秉纘爲黃海監司。
정조 7년
兵批。判書李𡊠病。參判鄭昌順未肅拜。參議尹勉升病。參知李重馥入直進。右副承旨安聖彬進。副司直徐有慶丁範祖李在學李憲默鄭宇淳。
정조 7년
兵曹口傳政事。以趙奎鎭爲禁軍別將。
정조 7년
備忘記。洪忠監司申大升下直。長弓一張。箭一浮賜給。
정조 7년
傳于朴祐源曰。黃海監司入侍。
정조 7년
朴祐源。以弘文館言啓曰。本館下番。姑降入直。事甚未安。副修撰李錫夏。旣有只推之命。卽爲牌招入直。何如。傳曰。允。
정조 7년
安聖彬。以兵曹言啓曰。今十一月二十九日。永禧殿冬至祭親行時。以何營軍兵留陳。而禁軍。馬步軍幾番幾哨磨鍊乎。敢稟。傳曰。御營廳隨駕守禦使。率禁營出番鄕軍留陳。禁軍除入直。月初動駕時休番隨駕。可也。
정조 7년
沈豐之。以訓鍊都監言啓曰。依下敎。捉得山猪軍崔福孫處。木二疋。從優施賞之意。敢啓。傳曰。知道。
정조 7년
沈豐之。以禁衛營言啓曰。依下敎。本營捉鹿牙兵等處。依例施賞之意。敢啓。傳曰。知道。
정조 7년
沈豐之。以守禦廳言啓曰。本廳南漢別破陣二局哨官李碩臣。偸弄公貨。事極可駭。爲先法去。何如。傳曰。允。
정조 7년
沈有鎭。以賑恤廳言啓曰。依下敎。差備別監等處賞格米十三石。木十二疋。錢一百兩。武藝廳米三十石。木一同三疋。題給之意。敢啓。傳曰。知道。
정조 7년
朴祐源。以賑恤廳言啓曰。武藝別監金喜景。雙里門洞近處。得二歲遺棄男兒。水口門內契居武藝別監金興得。自願收養。告于南部。自該部牒呈。故依願施行。帖文追後成給之意。敢啓。傳曰。知道。
정조 7년
朴祐源。以賑恤廳言啓曰。司僕寺書吏金錫禧。本寺近處。得八朔遺棄男兒。而西小門內新倉洞居良人文道弘。欲爲乳養。而貧不自食。自願受料。告于中部。御營廳牢子咸世雄。往十里驛契初礴石近處。得七朔遺棄男兒。而同廳直房使令崔順才。欲爲收養。告于東部。自各該部牒呈。故八朔遺棄男兒。文道弘處。從願給料。七朔遺棄男兒。崔順才處。依願施行。帖文追後成給之意。敢啓。傳曰。知道。
정조 7년
安聖彬。以義禁府言啓曰。時囚罪人洪志浩。杖一百收贖告身盡行追奪。徒三年定配照律公事判付內。功減一等。李漢泰具明謙等。各杖一百收贖告身盡行追奪流三千里定配照律公事判付內。功議區別減等。安任權。告身盡行追奪徒三年定配又五年禁錮照律公事判付內。依允。啓下矣。洪志浩。功減一等。杖九十收贖。告身盡行追奪。原春道橫城縣蒼峯驛徒二年半定配。李漢泰。功減一等。杖一百收贖。告身盡行追奪。洪忠道新昌縣昌德驛徒三年定配。具明謙。功議各減一等。杖九十收贖。告身盡行追奪。原春道原州牧安昌驛徒二年半定配。安任權。告身盡行追奪。又五年禁錮。黃海道黃州牧敬天驛徒三年定配。而竝以判付議啓內辭意。具罪目。依例發遣府書吏羅將。押送于各其配所。何如。傳曰。允。
정조 7년
禁府照目。兵曹參判任希敎矣。昨夜替直之時。互相推諉。更鼓已撤。天色向曙。屢度催促。終不入來。至使赴政判堂。別省記入直。宿衛事禮。何等至嚴。而身爲騎堂。雖在常時。猶不敢若是慢忽。況此留門替直。尤爲緊重。而徹曉遲待。恬不知動。紀綱所在。萬萬驚駭。此等前所未有之擧。決不可置而不論。推考。罪杖八十收贖。奪告身三等。私罪。奉敎依允。功減一等爲良如敎。
정조 7년
義禁府照目。兵曹參知朴天衡矣。昨夜替直之時。互相推諉。更鼓已撤。天色向曙。屢度催促。終不入來。至使赴政判堂。別省記入直。宿衛事體。何等至嚴。而身爲騎堂。雖在常時。猶不敢若是慢忽。況此留門替直。尤爲緊重。而徹曉遲待。恬不知動。紀綱所在。萬萬驚駭。此等未有之擧。決不可置而不論。推考。罪杖八十收贖。奪告身三等。私罪。奉敎判付依允。議減一等爲良如敎。
정조 7년
右議政李福源疏曰。伏以。臣所被新命。情實不稱。冒犯瀆擾。懇乞收回。不意近密之臣。儼臨蓬蓽。十行批旨。龍光爛然。所以稱詡之過隆。期勉之鄭重。萬萬非駑下賤品所敢承當。至於數十年前際會慶運。出入講肆。怳然如天上事者。亦復記有於淵衷。提及於溫綸。古人所謂追敍始終之遭遇。以詑鄕隣之父老者。乃今不待臣自言。而布在朝紙。傳爲異數。德音所賜。曠絶榮耀。一讀九頓。肝膽自激。不知此枵然質。何以得此。亦將何以報此也。臣嘗伏讀禮之保傅。傳三代之制。太子初生。士負之。有司端冕而見于郊。有師焉。有傅焉保焉。而又選天下之端士以衛翼之。蓋自襁褓之時以至能食能言。無一日而不親近士大夫。是謂敎行於赤子也。今之輔養官。乃在於賓師未設。僚屬未置之先。而以二三措大。兼三公三少之職。其官則三代之遺意。而其任也旣專。其責也益重。前後與是選者。指不多摟。而或以德行。或以經術。不論在朝在野。皆極一時之望。毋寧難致而久曠。未嘗因乏而苟充。祖宗朝重輔導愼名器之盛意。可以仰見矣。伏況今日宗社之慶。實賴皇天陟降之祐。而日表鍾祥。德性見貌。覿者攢手。聞者延頸。愛戴忭祝。薄海同情。雖抱負之阿保。近昵之中人。猶欲其必擇忠謹吉善之人。以盡調護保持之方。又況設爲官職。名以輔養。一初之選。萬目所屬。須得來端方正直道學博聞之士。以畀其任。然後方可以追先王之美制。聳一代之觀聽。庶幾乎養正作聖之功。而乃以凡庸罷劣。無德無才。素蔑聲望。畢露伎倆者。猥廁於其間。使四方之人。得以窺朝廷之淺深。議官方之得失。不亦舛乎。臣自立朝以來。凡所叨竊。多踰涯分。而貪榮畏威。一例黽勉。至如見職。關係莫重。仰思聖朝建置之意。俯念前輩辭受之節。內憂負乘之災。外懼簡書之譏歷累日。反覆商量。終覺冒沒之爲無恥。逡巡之爲寡過。此豈敢自爲謀哉。所以敬天職也。尊國體也。伏乞聖慈。特察由中之懇。亟收匪分之命。仍治臣屢瀆崇嚴之罪。以警具僚焉。答曰。省疏具悉卿懇。初批悉敷至意。予所勤企。卿或諒之。然又再上辭本。推讓愈摯。誠意之未字。方切歉愧。卿須勿復控辭。與令輔養官。從近爲命。仍傳曰。此批答。遣史官。傳諭于右議政。
정조 7년
兵曹參判臣鄭昌順疏曰。伏以。臣恩隆報蔑。任重望輕。而銓衡要地。獨力擔事。蚊山螳轍。不足喩其萬一。加以平居息交。杜門窮巷。聾瞽於時事。茫昧於物議。世變層生。釁孽多歧。而聰識難於鑑記。用捨眩於甄別。擬議一望。疑慮百出。非不兢愼。每多顚錯。畢竟注措之失。果速彈評之來。志切於嚴防。而反蹈壞防之科。義奮於討逆。而至被護逆之斥。人雖不諒。臣實自訟。撫躬震悚。寧欲無生。不意慈覆之天。獨垂曲保之恩。特下發緘之命。俾開自暴之路。爰辭纔徹。批旨誕宣。平昔憂憤之奏。尙記於淵衷。目下負犯之重。一付於眚災。仍許遞銓。俾得伸防。到底恩造。與天無極。臣手擎溫綸。淸血交逬。此生此世。不知何以報答也。至於郞官之置對。實由臣身之帶累。而園官非通淸之窠口傳是銓堂之責。先啓後報。雖出副急。誤擬失檢。孽由己作。一則臣罪。二則臣罪。罪實在臣。郞官何與。而顚倒簪紳。宛轉徽纆。臣雖無似。職在銓貳。委罪郞吏。倖圖脫逭。將何以自立於人世也。官名雖改。踪地轉蹙。召牌之下。末由承膺。坐犯違傲。尤增死罪。伏乞聖明。下臣司敗。勘臣辜犯。以謝公議。以嚴隄防。臣無任屛營祈懇之至。答曰。省疏具悉。事實相左。業已昭皙。卿其勿辭行公。
정조 7년
副校理臣林濟遠疏曰。伏以。日昨兩司事。極爲駭然。殿下旣下不忍聞之敎。則爲臣子者。容或有不敢言之義。而若就臺閣處義之失而言之。則其所關係。甚非細故也。噫。懲討是何等大義理。合辭是何等大擧措。旣以某某事。謄諸白簡。發之臺廳小報中。以入啓二字。明白書出。萬目咸睹。一世傳誦。忽於登筵之後。袖中新墨。頓沒歸宿。伊夜筵敎。旣非中外之所共聞。則瞻聆所及。莫不驚怪。旣吐之臺言。猶可以復呑。而已播之朝紙。將何以收回耶。爲臺閣之道。雖萬萬迫阨。事已到此。不可但已。如其終有所不敢。則前啓未奏之前。何不因聖敎而自引。不復以臺閣自處而退耶。苟如是。則稍可以存臺體矣。亦足以解衆惑矣。而旣不能如彼。又不能如此。貽一世之笑。惹四方之疑。千古臺閣。未聞有此等慌憒之擧也。臣亦謹悉中一人。到今論列。亦知愧悚。而此而不言。竊恐重得罪於公議。臣謂其時兩司諸臣。施以刊改之典。斷不可已也。臣無任屛營祈懇之至。答曰。省疏具悉。所陳猶覺開眼。隨事論列。予庸嘉之。伊日事。臺臣之登筵顚錯。貽差固已不少。而儒臣擧措。心跡太不相似。所失反有甚焉。入侍兩司遞差。玉堂罷職。
정조 7년
敎黃海監司洪秉纘書。王若曰。西藩缺方面之寄。實難其人。北斗撤喉舌之班。允合是選。出自予簡。何待僉諧。睠玆海西一區。實是我東重臬。氓俗獷悍。經大獄而尤急鎭安。關防險要。接近畿而最難控制。當六道告歉之日。雖幸一方之稍登。顧舊伯云亡之辰。奈此百弊之層出。惟卿。楨幹美器。喬木世家。立朝恥夸毗之風。确然自守。持身著淸謹之譽。澹乎無求。旣歷試之屢膺。早按湖節。猶淹滯之可惜。久臥江廬。肆惟倚毗之心。特畀專制之任。玆授卿以黃海道觀察使兼兵馬水軍節度使巡察使海州牧使。卿其祗服寵命。勉殫嘉猷。若其興學而詰戎。不過施措間事。凡係便民而利國。豈待勸勉而能。恢盤錯之才。綜理是務。攬澄淸之轡。黜陟宜公。其餘稟裁。自有典憲。於戲。遽離夙夜之列。應切北望之忱。益懋旬宣之方。廢弛西顧之念。故玆敎示。想宜知悉。副校理林濟遠製進
정조 7년
癸卯十一月二十二日辰時。上御誠正閣。同副承旨與洪忠監司入侍時。同副承旨洪秉纘。洪忠監司申大升。假注書金孝建。記事官李祖承尹行任。以次進伏訖。上命大升進前。下敎曰。湖西此歲荐歉。民情遑汲。方伯之任。不輕而重矣。賙賑之道。宣布之政。不宜少忽。嚴飭守令。撫恤民庶。各別加意。以紓予九重之憂。可也。命退。諸臣以次退出。
정조 7년
癸卯十一月二十二日辰時。上御誠正閣。禮房承旨入侍時。行左承旨徐有防。假注書徐瀅修。記事官李崑秀尹行任。以次進伏訖。上命右承旨入侍。賤臣出傳還入。行右承旨朴祐源追入進伏。上謂有防曰。檢書官事。誠可悶矣。欲令還官。則內閣之許多擧行。必致積滯。欲令留京。則本驛之災歲接濟。誰當句管。此不可無變通之道。而無故改差。亦甚可矜。若以京司相換。則在渠輩。未必爲失耶。有防曰。渠輩亦以去留兩難爲悶。若以京司相換。則公私兩便矣。上命書傳敎曰。檢書官之時帶郵銜者。皆是災邑屬驛。一日曠官。弊及小民。仍令無故作散。亦甚無義。檢書官李德懋柳得恭。本職與京職。今日政相換。又命書傳敎曰。政官牌招開政。書訖。命湖西守令中。或無法典應避之人耶問于錦伯以奏。賤臣出問還奏曰。問于洪忠監司。則忠州牧使李義綱。有親査應避之嫌云矣。上命書傳敎曰。今聞錦伯言。道內守令中。有親嫌應避人云。此時災邑。有難遲待到界。與黃牧之代。今日政擇差。仍命書兵曹參判鄭昌順。校理林濟遠疏批訖。命退。諸臣以次退出。
정조 7년
癸卯十一月二十二日午時。上御元子宮。承旨入侍時。行左承旨徐有防。行右承旨朴祐源。假注書徐瀅修。記事官李崑秀尹行任。以次進伏訖。上曰。昨日入侍。卿等適不登筵。故今日特召。使與相見矣。仍命以次進前。仰瞻元子。有防等以次奉侍。上曰。翰注亦皆進前瞻望。瀅修等亦以次奉侍。有防曰。閭閻家子弟。鮮有不衣以紬緞。而今此表裏木綿。實是罕覯之儉德。臣等竊不勝欽仰也。上曰。我朝家法。專尙朴素。故予亦性不喜華靡。燕居之服。皆以木綿。況元子方在沖齡。尤豈可以紬緞爲衣乎。祐源曰。今承聖敎。始知祖宗朝垂裕之謨。我殿下善繼之志。出尋常萬萬也。仍命退。諸臣以次退出。
정조 7년
癸卯十一月二十二日申時。上御誠正閣。左承旨與黃海監司入侍時。行左承旨徐有防。假注書金孝建。記事官李崑秀尹行任。黃海監司洪秉纘。以次進伏訖。上命秉纘進前。下敎曰。今此除任。便是特簡。且海西。向來不淑之徒。尙未乾淨。須爲着念察飭。無孤重寄之意。生民休慽。專係守宰。迎送之弊。雖曰可悶。殿最之科。不可不審矣。秉纘曰。臣待罪湖藩。僨誤事機。追惟至今。不任惶悚。下去之後。謹當竭盡誠力。而恐負聖簡之意也。上曰。趁速赴任。可也。命退。諸臣以次退出。
정조 7년
癸卯十一月二十二日申時。上御誠正閣。坐直承旨入侍時。右副承旨朴祐源。假注書金孝建。記事官李崑秀尹行任。以次進伏訖。上命書傳敎曰。海伯喪逝之報。聞甚慘惻。重侍情事。尤覺絶悲。且此人。以桂坊舊僚。乙未代聽初。首登黃甲。文學材識。常所稱尙。而出自邇列。旅襯而歸。朝家愍恤之擧。另宜拔例爲之。卒監司沈念祖家。別致賻。倍數輸送。卽令本官存問其老親。其子待年限。卽爲調用。又命書榻敎曰。左承旨牌招入直。又命書傳敎曰。黃海監司代。今日政。以在京無故人。各別擇差。使之當日辭朝。星火赴任。上曰。家近承旨牌招。推移入直。上曰。金虎門留門。待海伯出去後。還閉事。分付。命退。承史以次退出。
정조 7년
行都承旨沈豐之坐。行左承旨徐有防坐直。行右承旨朴祐源坐。左副承旨沈有鎭坐。右副承旨安聖彬坐。同副承旨趙興鎭坐直。注書二員未差。假注書徐瀅修仕直金孝建仕。事變假注書沈銖仕。
정조 7년
沈有鎭啓曰。試記事體。本自不輕。入啓文字。尤當致謹。而昨日中日試記。鳥銃幾巡。落漏不書。事涉不察。極爲未安。當該摠府兵曹堂上。竝推考警責。何如。傳曰。允。
정조 7년
傳于徐有防曰。謝恩守令察訪。使之當日辭朝。
정조 7년
傳于趙興鎭曰。右承旨與閣臣入侍。
정조 7년
備忘記。黃海監司洪秉纘下直。長弓一張。長箭一部賜給。
정조 7년
以承旨有闕政事。取稟。傳于沈豐之曰。前望單子入之。
정조 7년
前望單子入之。趙興鎭落點。
정조 7년
傳于沈豐之曰。坐直承旨入侍。
정조 7년
以副修撰李頤祥牌不進罷職傳旨。傳于徐有防曰。只推。
정조 7년
以慶尙監司慶州民家失火狀啓。傳于安聖彬曰。被燒人家。至於二十餘戶之多。已不勝驚慘。況値歉歲。且當移轉。朝家軫恤之擧。不宜循常。元恤典外。依向來他道已例。各別顧助後。使之狀聞事。分付。熊川一體擧行。
정조 7년
沈豐之。以備邊司言啓曰。黃海監司沈念祖在任卒逝矣。返柩時。依法典。擔軍題給之意。分付所經各道。何如。傳曰。允。
정조 7년
安聖彬。以義禁府言啓曰。時囚罪人李集斗。杖一百收贖。告身盡行追奪。徒三年定配。照律公事判付內。依允啓下矣。李集斗。杖一百收贖。告身盡行追奪。黃海道瑞興縣龍泉驛徒三年定配。而以判付內辭意具罪目。依例發遣府羅將。押送配所。何如。傳曰。允。
정조 7년
沈豐之。以兵曹言啓曰。禁軍來春夏等都試。政府及本曹。連因有故。不得設行。今已過時矣。在前如此之時。有仍停都試代行祿試射之例。今亦依此擧行。何如。傳曰。允。
정조 7년
趙興鎭。以訓鍊都監言啓曰。本局中軍。今當差出。而擬望之人乏少。外任竝擬。何如。傳曰。允。
정조 7년
徐有防。以賑恤廳言啓曰。守禦廳大旗手張興大。水口門內近處。得十歲男兒旕福。告于南部。自該部。牒呈領付。故依節目留養之意。敢啓。傳曰。知道。
정조 7년
安聖彬。以義禁府言啓曰。權知承文院副正字李敬五鄭東觀鄭觀輝朴宗默等。竝依定式。推考事。傳旨啓下矣。鄭東觀。今方待命。卽爲拿囚。而李敬五。下去全羅道靈光郡。鄭觀輝。下去洪忠道槐山地。朴宗默。下去西原地云。依例發遣府羅將。竝拿來。何如。傳曰。下鄕人分揀。
정조 7년
沈有鎭。以刑曹言啓曰。放火。雖與僞烽有異。一犯再犯。犯者接跡。其在懲一礪百之道。旁照僞烽之律無所不可。放火罪人鄭潤煥。令該曹。參用僞烽律以一律照勘。而取考受敎及續典中僞烽律條。或以用一律載錄。或以梟示載錄。大凡法例。前後有差異者。必皆從後施行。受敎在於去辛巳。續典成於今甲子。然則該曹之不用甲子續典之文。遠引續典以前之受敎何也。一律一也。而正刑或梟示之間。不可不指一決定。然後處斷。其委折。卽令該曹。論理草記事。命下矣。死囚擬律。法意至嚴。有不敢一毫疎漏。故日昨罪人鄭潤煥擬律事判下後。遍考律文。則續大典烽燧條。只有僞擧烽火者。勿論烟臺與他處。竝用一律之文。而一律亦有許多條件。絞斬與待時不待時。輕重懸殊。而續典中。初無區別分等之文。故又考該營謄錄與文獻備考。則康熙辛巳年間受敎中。僞烽罪人之梟示。已有定制。臣之愚意。妄以爲續典之一律。卽受敎中梟示之律。有所論陳於啓目矣。今伏承下敎。律例之從後。法理當然。而臣昏謬顚錯。不能審愼。致勤再詢。臣則惶恐待罪。罪人鄭潤煥。依續大典所載。以一律施行。而絞斬與待時不待時之區別。則係是定制。非臣曹所敢擅便。令廟堂稟處。何如。傳曰。允。卿則勿待罪。
정조 7년
安聖彬。以義禁府言啓曰。大逆不道罪人澤徵應坐諸人。已自本道査出以來矣。澤徵庶子偶得。年十三。松得年十。老得年六歲云。俱以年未滿。偶得全羅道濟州牧旌義縣。松得康津縣薪智島。老得興陽縣蛇渡。竝免絞爲奴。孫初孫順天府。時孫慶尙道昆陽郡。七孫河東府。竝爲奴。妾德只平安道昌城府。子婦民惠朔州府。庶子婦次順全羅道光陽縣。孫女順希慶尙道鎭海縣。不希丹城縣。連希全羅道樂安郡。可希平安道雲山郡。竝爲婢。而時囚於原州牧云。令刑曹。依例押送于各其配所。弟復徵。侄子心伯心約心奭美得等。已自刑曹。定配所發配云。仍其配所。以緣坐施行。載錄於本府緣坐案之意。分付該道道臣。庶母大阿只。年七十一云。依法典免坐。而庶子心默則方囚捕廳。當發遣府都事。移囚本府後。依律文緣坐處絞。而旣承筵敎。姑待處分之意。敢啓。傳曰。知道。
정조 7년
癸卯十一月二十三日辰時。上御誠正閣。禮房承旨入侍時。行左承旨徐有防。假注書徐瀅修。記事官李崑秀尹行任。以次進伏訖。上謂有防曰。沈念祖事。思之益慘然矣。有防曰。昨日恩卒之典。逈越常格。惜其文學才識之未究其用。念其重侍情事之絶悲他人。逝者有知。亦必感泣於泉下矣。上曰。內閣舊僚。亦皆致奠乎。有防曰。當俟其返襯。相議操文往哭矣。上命新除授承旨牌招。仍命退。諸臣以次退出。
정조 7년
癸卯十一月二十三日巳時。上御誠正閣。右承旨與檢校直提學入侍時。檢校直提學鄭民始。行右承旨朴祐源。假注書金孝建。記事官李祖承李崑秀。以次進伏訖。上曰。海伯事。聞之慘然矣。上曰。連日和暖。無異陽春。海南運穀之役。想必利涉矣。民始曰。聞幾乎輸致云矣。命退。諸臣以次退出。
정조 7년
癸卯十一月二十三日午時。上御誠正閣。軍士房承旨入侍時。同副承旨趙興鎭。假注書金孝建。記注官金健修。記事官李崑秀。以次進伏訖。上曰。聞有實故。李祖承出去。以兼春秋省記事。分付。賤臣承命出傳後。還入進伏。命退。承史以次退出。
정조 7년
癸卯十一月二十三日申時。上御誠正閣。坐直承旨入侍時。一直提學鄭志儉。行左承旨徐有防。假注書徐瀅修。記注官金健修。記事官李崑秀。以次進伏訖。上謂志儉曰。江華年事。何如。志儉曰。猶未免歉矣。上曰。旣有各鎭堡幅圓。則比松都甚廣乎。志儉曰。然矣。上曰。沈念祖事。慘然矣。志儉曰。有纔有識。未盡其用。不特同朝之所共惜。至於本閣諸僚。情義。不比他人。始聞其死。食不下咽矣。上曰。養生送死一也。生時優待之人。死後輒皆恝然。則不幾於昔者所進。今日不知其亡也乎。內閣凡事。尙未定頭緖。至於哀死之典。竝皆闕然。故方命二直提學成出節目矣。志儉曰。聖敎至當。此誠不可已者矣。仍命退。諸臣以次退出。
정조 7년
癸卯十一月二十三日初更。上御誠正閣。坐直承旨入侍時。同副承旨趙興鎭。假注書徐瀅修。記注官金健修。記事官李崑秀。以次進伏訖。上命興鎭讀諸公事訖。仍命退。諸臣以次退出。
정조 7년
行都承旨沈豐之坐。行左承旨徐有防坐。行右承旨朴祐源坐直。左副承旨沈有鎭坐直。右副承旨安聖彬坐。同副承旨趙興鎭坐。注書二員未差。假注書徐瀅修仕金孝建仕直。事變假注書沈銖仕。
정조 7년
徐有防啓曰。明日常參經筵。冬至望闕禮相値。視事頉稟。傳曰。知道。
정조 7년
徐有防。以弘文館言啓曰。副修撰李頤祥。旣有只推之命。卽爲牌招察任。何如。傳曰。允。
정조 7년
安聖彬。以賑恤廳言啓曰。承政院書吏李繼聃。毛廛橋近處。得九歲男兒命得。自願率養。告于西部。自該部牒呈。故依願施行。帖文追後成給之意。敢啓。傳曰。知道。
정조 7년
領敦寧金熤疏曰。伏以。臣昨上辭本。乞收誤恩。竊自謂官旣不稱。言非飾讓。庶幾情懇之仰格。而新命之旋寢矣。及承批旨。茫然失圖。益不勝驚惶愧懼。莫省攸措也。臣聞古之聖王之敎世子。必致勤於輔翼之道。其所以謹之者。實在於擇賓僚。而置之左右。責之以開導成就之效也。此固三代之制。而朱子嘗發其義而極言之。先正臣宋時烈。又以朱子之意推演而爲之說曰。凡人有子。莫不欲擇師而敎之。況帝王。以祖宗基業之重。生民萬世之命。將付於元良。而不謹其敎哉。韙哉言乎。是誠今日之先務也。顧今日表重輪。离明漸升。蒙養之敎。益宜兢兢乎致其謹也。又況冊禮之前。異於官備之時。保傅之責。專在於一二輔養官。則其任之專。其責之重。尤萬萬矣。其遴揀之道。尤豈不更加難愼乎。古所云莊士弘儒䆳學博聞者。雖不可多得來。亦須拔群髦之望。極一時之選。今乃以如臣無似。備數於是任。則惡在其任重難選之義也。官不得其人則曠。庶官猶不可曠。況是任之重乎。庶官之曠。猶可說也。是任之曠。關係至重。臣之一辭再辭。不敢冒膺者。實非爲循分之私義而已也。抑臣有所大懼者。臺閣之言。是之謂公議也。臣旣被論於臺閣。是卽得罪於公議也。況其爲言。旣峻且正。臣方自訟之不暇。今若不復顧忌。自同恒人。冒入脩門。抗顔周行。則是將爲蔑公議輕臺閣之歸矣。放恣無嚴。孰甚於此。伏乞聖慈。曲賜竝察。亟收成命。俾便公私。不勝幸甚。答曰。省疏具悉卿懇。渙誥纔定。巽牘又上。愧予誠淺。無以勉回。且況向日之事。不須更提。卿須安心勿辭。卽起肅命。以副予虛佇之望。仍傳曰。此批答。遣史官。傳諭于領敦寧。
정조 7년
兵曹判書李𡊠疏曰。伏以。臣本無似。猥叨重任。人不稱職。動輒生疣。前後僨誤。非止一二。而至於向來烽臺放火事而極矣。噫。烽臺事體。何等至重。況此百步之內。自是臣曹所管。咫尺之地。深夜擧火。事之驚心。孰大於此。苟使臣操切於平常之時。檢飭其守護之道。則夫豈有如許變怪乎。此莫非臣昏謬不職之罪。果於日前賓對。大僚有譴罷之請。聖度曲加寬貸。薄勘止於越俸。非罪伊恩。且惶且感。而溺職之失。固難自恕。勘罷之論。發於揆地。豈可諉之以事歸了當。不思所以自引之義耶。臣之職名。已屬當遞。雖欲憑恃寵靈。仍因蹲據。其於壞廉防而惹恥笑何哉。噫。臣終始受恩。與天無極。誠切報效。而才實不逮。意在修擧。而事多孤負。臣罪至此。尤無所逃。玆敢略陳短章。仰瀆崇嚴。伏乞聖慈。俯垂諒察。亟削臣職。仍治臣罪。以警具僚。以安微分。不勝幸甚。答曰。省疏具悉。卿其勿辭行公。
정조 7년
敎洪忠監司申大升書。王若曰。湖農告比歲之饑。念切宵旰。廷簡重觀風之寄。職是旬宣。需卿盤錯之才。賁予綸綍之諭。睠玆一路之痼瘵。久貽九重之憂虞。詩書禮樂之敎衰而士風漸偸。粟米絲麻之賦繁而民力益竭。況年事殆甚於乙丙。伊民情方急於癸庚。嶺倉之紅腐纔移。賑事若爲施設。沿邑之白徵是慮。災政最難均平。肆當察眉之辰。尤重方面之任。惟卿。本色恬雅。餘事文華。榮進素定於魁科。每存及門之戒。風猷不墜於世閥。早著克家之譽。師席喉班。卽不過乎序進。北槎西鑰。猶未究於外庸。適藩任難其人。果銓選屬之子。玆授卿以洪忠道觀察使兼兵馬水軍節度使公山都護府使。卿其體中宸恤災之念。懋外服宣化之圖。都將五十州生靈。付汝一介。須盡千百方區劃。紓我深憂。莫曰內重而外輕。必也後威而先惠。高牙大纛。非句榮於卿身。櫛垢爬痒。宜克察乎民瘼。若其措置之要。自有舊章。凡厥稟裁之方。無待多誥。於戲。名樓拱極。想切去期之懷。屬部行春。竚播來暮之詠。故玆敎示。想宜知悉。副校理林濟遠製進
정조 7년
癸卯十一月二十四日辰時。上御誠正閣。右承旨入侍時。行右承旨朴祐源。假注書徐瀅修。記事官李祖承李崑秀。以次進伏訖。上命祐源讀御製沈念祖致祭文訖。命備局有司堂上都承旨他承旨入侍。賤臣承命出。與有司堂上徐有隣。行都承旨沈豐之。行左承旨徐有防偕入進伏。上命祐源先退。上曰。沈念祖。誠慘然矣。其文學才猷。豈易得者耶。有隣曰。恩卒之典。逈出常格。死復何憾。亦必感泣於泉下矣。豐之曰。臣等俄伏見御製祭文。相與以爲沈念祖死而不死矣。上曰。文體似不順便矣。有隣曰。臣等有何知識。而一讀之。如見其人矣。命有隣進讀御製訖。上曰。別無疵病乎。有隣曰。臣等何敢贊一辭於其間乎。上曰。除耗事。何以處之。有隣曰。俄與左承旨有所酬酢。而分數分俵。則似有實效矣。上曰。湖南營耗。必將大縮。此亦豈不可悶乎。聞同副之言。欲取加分耗。或取他條充補云耳。有隣曰。聞欲以結錢充代。而此則決不可輕議。似此減縮。日積月累。則支放將何措手。其弊有不可勝言矣。上曰。得明年加分耗。則或可充補耶。有隣曰。營還必當減二萬石。雖得加分耗。恐難充補矣。仍命退。諸臣以次退出。
정조 7년
癸卯十一月二十四日未時。上御誠正閣。軍士房承旨入侍時。一直提學鄭志儉。同副承旨趙興鎭。假注書金孝建。記注官金健修。記事官李崑秀。以次進伏訖。上曰。民情不至於遑汲乎。志儉曰。沁都昨年未免失稔。而今又荐歉。故目今所見。萬分遑汲矣。上曰。人心。何如。志儉曰。島中人心。本來不淑矣。上曰。還上則無難捧之弊耶。志儉曰。今方督徵。而所捧甚零星。寶多難處之端矣。命退。諸臣以次退出。
정조 7년
癸卯十一月二十四日申時。上御誠正閣。坐直承旨入侍時。行右承旨朴祐源。假注書金孝建。記注官金健修。記事官李崑秀。以次進伏訖。上曰。在院承旨製進金領敦寧敦諭事。分付。賤臣承命出傳。上命書領敦寧金熤疏批訖。命退。承史以次退出。
정조 7년
行都承旨沈豐之坐。行左承旨徐有防坐。行右承旨朴祐源坐。左副承旨沈有鎭坐。右副承旨安聖彬坐直。同副承旨趙興鎭坐直。注書二員未差。假注書徐瀅修仕金孝建仕直。事變假注書沈銖仕。
정조 7년
沈豐之啓曰。明日常參經筵。取稟。傳曰。停。
정조 7년
傳于沈豐之曰。大臣留待。
정조 7년
傳于趙興鎭曰。大臣入侍。
정조 7년
安聖彬啓曰。今日宣傳官試射講時處所。以何處爲之乎。敢稟。傳曰。依例爲之。
정조 7년
沈豐之啓曰。監察十三員內。一員受由在外。二員未署經。今此冬至祭享及永禧殿動駕時。無以分排。在前如此之時。有未署經監察。署前行公之例今亦依此例出仕事。分付。何如。傳曰。允。
정조 7년
以咸鏡監司。高山察訪柳河源催促下送事狀啓。傳于趙興鎭曰。不但道狀如此。聞其治政。頗有聲譽。此等郵官。何可曠官。今日內下送後。草記事。分付。
정조 7년
以咸鏡監司。洪原縣監具世德城律僉使趙鳳逵限畢賑間仍任事令廟堂稟處事狀啓。傳于趙興鎭曰。治積之果如狀辭與否。姑勿論。要不遞易爲便。依狀請施行事。回諭。亦以此意。分付吏兵曹。
정조 7년
趙興鎭啓曰。今二十九日。永禧殿冬至祭親祭祭文。當爲製進。大提學黃景源。待明朝牌招。何如。傳曰。允。
정조 7년
傳于趙興鎭曰。宗簿事有擧行後。草記之命。而提調中。時無行公人。在外提調許遞。令該曹以無故人口傳擬入。待下批。卽爲擧行。
정조 7년
吏曹口傳政事。以李在簡爲宗簿提調。
정조 7년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而冬至望闕禮相値。不得爲之之意。敢啓。傳曰。知道。
정조 7년
安聖彬。以吏曹言啓曰。高山察訪柳河源。今日內下送後。草記事。命下矣。高山察訪柳河源。催促當日下送之意。敢啓。傳曰。知道。
정조 7년
趙興鎭。以吏曹言啓曰。今此各陵冬至祭獻官。依近例。以刑官通融塡差之意。敢啓。傳曰。知道。
정조 7년
沈豐之。以吏曹言啓曰。本曹假郞廳洪夏俊。身病猝重。勢難入直。今姑改差。其代以成均館司藝金命彦差下之意。敢啓。傳曰。知道。
정조 7년
趙興鎭。以御營廳言啓曰。今此動駕時。本廳當爲隨駕。而中軍李得濟。別將李潤慶。俱在就理中。合有變通之道。竝令改差。卽爲差出。使之參陣。何如。傳曰。允。
정조 7년
趙興鎭。以賑恤廳言啓曰。內醫朴春源率養四歲女兒五木。安城居牙兵金廷宅。以其女。願爲推去。奎章閣加出使令金允瑞率養八歲男兒福伊。明禮洞居安召史。以其子願爲推去。告于南部。自該部査問來歷於各人等及三切隣後。金廷宅安召史處。捧侤音出給事。牒呈矣。兩兒之父母。旣已來推。竝令依節目出給之意。敢啓。傳曰。知道。
정조 7년
癸卯十一月二十五日辰時。上御誠正閣。大臣入侍時。右議政李福源。領敦寧金熤。右副承旨安聖彬。假注書徐瀅修。記事官李崑秀尹行任。以次進伏訖。福源等進前曰。日寒如此。聖體。若何。上曰。一樣矣。福源曰。臣承千萬不近似之命。連章祈免。未獲體諒。一向煩瀆。亦有不敢欲登筵陳懇。冒沒祗肅矣。今此所叨。果是何等職任。雖以謄錄見之。林下之士。尙矣勿論。雖在朝之人。必以聲望有素。學識出類者處之。未有如臣等輩。廁於其間。在朝廷惜名器之道。恐不容若是苟艱也。上曰。過矣。取於卿者。政以其學識聲望。而近來官職。雖不免節次推遷。至於此職。則自有定價。古人云。命哲命吉凶。命哲之道。專在此職之得人與否。予雖無則哲之明。以予所知。無出卿等之右。蒙養之方。深有望於卿等之悉心輔導也。福源曰。今伏承下敎。尤切惶悚之心矣。上曰。領敦寧向來疏語固過矣。而以卿之故。予尤慨然。卿之此任。予之心簡固久矣。而所取於卿者。不出誠實二字。及夫向來事。一切反是。則予之咄咄於卿者。安得不有倍他人乎。熤曰。臣不肖無狀。竟犯罔赦之罪。惶蹙霣越。恭俟重勘。而至於今日。復登前席。實是千萬意外。況此新命之不稱。初非可論。雖不敢張皇爲說。而有子不敎。臣之罪也。在家不知。亦臣之罪也。然則粧撰欺罔。非渠之罪。卽臣之罪。且太學齋任。卽儒林之榮選。而尙爾冒玷。尤豈非國綱之解弛乎。上曰。齋任。人皆厭避。此則予亦不深責。而三處在外。遊辭以對者。太欠誠實。卿家之人。豈可如此乎。至於金載瓚。則時在安岳。豈能及知。而猶不得不處分者。亦以處地之異於他人故也。熤曰。有罪未勘。不但邦憲之失當。在當之者。尤切惶悚矣。上曰。安岳在外云云。尤豈成說乎。熤曰。渠以不久下去之意。前嘗言及。館隷有此誤達云矣。上笑曰。何爲少年分疏也。熤曰。臣豈敢爲子分疏乎。適有言端。故敢以實狀仰達矣。上曰。着實讀書云耶。熤曰。方讀詩傳云。而讀書。將以致用也。渠之持身如此。讀書何爲耶。上曰。詩以感發懲創爲敎。好矣。熤曰。臣方俟罪本職。何敢備例撕捱。而但向來臺疏。尙此懍悚。顧何可弁髦人言。重自陷於無忌憚之科乎。上曰。過矣。近來自夫上躬闕失。以至官師相規。寂未有聞。卿於勤攻之來。何不受以爲過乎。熤曰。臣於人言。豈敢不受以爲過。而至於揚揚束帶。自同無故之人。尤豈不放恣乎。上曰。弁髦臺言。固不可不念。而閉塞言路。亦不可不恤也。福源曰。領敦寧亦以爲他職。則決不敢冒出。而以此新命之故。他不暇顧云矣。上曰。遂事勿說。可也。且予亦以無隱之義。有所云云。若眞有芥滯於卿。豈處此任乎。須與右相同心協力。務盡輔導之責也。熤曰。宗社億萬年無疆之休。亶係於此任之得其人。必須人稱其器。然後可以任重。臣之不似。聖鑑在上。豈敢一毫飾讓。而目今位著。雖曰乏人。有愈於臣者。何患不得耶。上曰。以此任授之卿等者。予亦有權衡而然。卿何庸辭爲。來初行相見禮。伊後則一月一二次入見。可也。福源曰。臣等旣承命矣。雖冬至。似當有問安矣。上曰。相見禮後。始可問安矣。節目從當啓下。啓下後。卿等入來。未盡條件。更加磨鍊。可也。福源曰。處所何以爲之。上曰。姑以內閣爲之。似好矣。頃亦言及於都提調。而陪童若干。趁卽選擇。一半屬之元子。一半屬之輔養官亦好。此亦相議處之。甲戌則問安等節。書吏告于差備。而古例則稱以錄事。以有地閥者。擇差擧行。此亦節目啓下後。從長定制。可也。上命軍士房承旨入侍。仍命大臣先退。又命禮曹節目。不待草記。今日內入啓。賤臣出傳還入。同副承旨趙興鎭追入進伏。上命聖彬書傳敎曰。歲末計劃不遠。宣傳官試講射。今日爲之。書訖。命聖彬先退。又命右承旨入侍。賤臣出傳還入。行右承旨朴祐源追入進伏。上命祐源書抄啓文臣比較書題。仍命都承旨在闕有司堂上宣諭使入侍。賤臣承命出。與行都承旨沈豐之。有司堂上徐有隣。宣諭使李時秀偕入進伏。上曰。關東年事。比所聞。何如。時秀曰。大抵挽近所無之凶年也。上曰。賑資。果已就緖耶。時秀曰。穀數與飢口。殆不相當。恐不可無加劃之政矣。上曰。道伯以爲不足。御史以爲不足。宣諭使亦以爲不足。此豈可因循抛置耶。宣諭使必有料量。具悉陳之。時秀曰。嶺東穀簿不敷之狀。臣於書啓。略已陳達矣。今番特頒帑銀蔘價方物價及移劃二萬石。實爲曠絶之惠澤。而大抵九郡人口。不下十二三萬。本道留庫。雖曰四萬餘石。江陵一邑爲三萬餘石。勢難波及於八郡。嶺西移轉。不過四千餘石。新還則雖各別督捧。恐無準數之望。以此穀數。較此人口。誠有太不足之慮。臣旣有沿路目擊。故敢此仰達矣。上曰。書啓所陳旣如彼。筵中所奏又如此。旣聞之後。豈可仍而置之。來頭加劃之方。不可不趁今預加講定。出擧條。令廟堂。十分消詳。後日次次對時稟處。可也。出擧條上曰。此外別無可達者乎。時秀曰。今番所下嶺東惠澤中。貢蔘元價留作賑資之命。尤係曠絶。而詳定元價。邑例不一。或有魚鹽稅之充補不足者。或有火蔘錢之通爲元價者。其收捧之早晩亦不一。或至於明年夏秋。若爲賑進捧。則恐又爲弊於飢民。若如期待捧。則無以及用於賑資。臣於歷路。聞守令之言。則九郡元價都數。不過一萬四千餘兩。若得某色錢。先爲貸用。其代則待明秋準捧還納。則賑資可無未及之患。飢氓亦有緩督之幸。一事而民將兩次受惠云。似合便宜。故敢此仰達矣。上曰。此亦出擧條。更令道臣。就嶺東結錢及嶺西諸邑京司上納條中。如有可以準此數除留之道。參量分排。卽爲具由論理狀聞之意。自廟堂措辭行會。可也。出擧條仍命退。諸臣以次退出。
정조 7년
癸卯十一月二十五日午時。上御春塘臺。宣傳官試講射入侍時。兵曹判書李𡊠。禁衛大將李敬懋。行左承旨徐有防。同副承旨趙興鎭。檢校待敎尹行任。假注書徐瀅修。記注官金健修。記事官李祖承。以次進伏訖。上命宣傳官。以次試講。先講者試射。上謂𡊠曰。烽燧事。不可不申飭。而每患因循。故今番事又出矣。𡊠曰。烽燧軍。以料布之殘薄。皆不願屬。雖願屬者。亦皆貧殘無衣之類。故無以經夜於烽臺。往往入處室中。遂致警備之疎虞。此不可無別般變通矣。上曰。變通之策。卿須入量以奏。可也。𡊠曰。今方商量。而別無他道。料布略加磨鍊。襦衣隨節造給。則似爲支保之道矣。上曰。卿須更加料量。後日登對時稟處。可也。興鎭曰。修撰李頤祥。昨日違牌。而傳旨。今始書入。下吏自臣院。今方推治。而原傳旨。敢此捧入矣。上命書只推。講射旣畢。命退。諸臣以次退出。
정조 7년
癸卯十一月二十五日申時。上御誠正閣。坐直承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上曰。濟州進上貢獻之人。方在何處。數爲幾何。令院隷問入。賤臣承命出問後還入。以二十三名上來。方在明洞旅舍之意。仰奏。命退。承史以次退出。
정조 7년
行都承旨沈豐之坐。行左承旨徐有防坐直。行右承旨朴祐源坐。左副承旨沈有鎭坐直。右副承旨安聖彬坐。同副承旨趙興鎭坐。注書二員未差。假注書徐瀅修仕金孝建仕直。事變假注書沈銖仕。
정조 7년
傳于沈豐之曰。工房承旨入侍。
정조 7년
以香室永禧殿冬至祭受押單子。傳于沈豐之曰。親押。
정조 7년
兵曹口傳政事。副司直徐浩修徐有寧蔡弘履趙尙鎭。副司果李行源李福徽兪彦脩洪宗藎徐美修李正薰申致權李惠祚李顯默。
정조 7년
傳于沈豐之曰。政事。當日爲之。
정조 7년
有政。吏批。行判書金鍾秀受由在外。參判趙時俊進。參議金憙進。右副承旨安聖彬進。以李兢淵爲校理。曺遠振爲修撰。李壽咸爲兵曹佐郞。林濟遠爲兼東學敎授。李兢淵爲兼西學敎授。李邦欽爲愍懷墓守衛官。李鎭濟爲崇靈殿參奉。成均博士金鼎命。學諭金泰熙。校書著作柳弘之單付。
정조 7년
兵批。判書李𡊠進。參判鄭昌順未肅拜。參議尹勉升病。參知李重馥入直。左副承旨沈有鎭進。以姜演爲文兼。崔雲興爲會寧浦萬戶。金大一爲楊下萬戶。金柱爲鹿島萬戶。副司果金履正。
정조 7년
沈有鎭。以賑恤廳言啓曰。本廳留養七歲男兒姜者斤得。中部河順元契居姜先福。以其子願爲推去。龍虎營卜馬軍金振興率養九歲男於屯金。池下契居崔召史。以其收養子願爲推去。告于西部。自該部査問來歷於各人等及三切隣後。姜先福崔召史處。捧侤音出給事。牒呈矣。姜者斤得父。於屯金收養母。旣已來推。竝令依節目出給之意。敢啓。傳曰。知道。
정조 7년
癸卯十一月二十六日辰時。上御誠正閣。承旨入侍時。同副承旨趙興鎭。假注書徐瀅修。記事官李崑秀尹行任。以次進伏訖。上命抄啓文臣比較試券持入。仍命右承旨入侍。賤臣出傳還入。行右承旨朴祐源追入進伏。上命興鎭先退。上曰。今當歲末。講製不可不趁早了當。抄啓文臣。竝使之入處闕內公廨。論語未講諸篇。隨問隨對。則一兩日內。似當訖工矣。祐源曰。此誠好矣。上命抄啓文臣。皆令來待內閣。自止單子及昨日所下條問。一倂還入。賤臣承命持入。仍命退。諸臣以次退出。